આ એક પાનું પૂરું થયું . છોકરો ખુશ થયો. એ મારી સામે જુએ છે, અને હું આંખથી અનુમતિ દર્શાવું છું. એટલે એ પેડ લઈને પાનું કાળજીથી ફાડી આપે છે. એના હાથ તો બહુ સાફ નથી એટલે પાનું સહેજ મેલું થાય છે અને એની કાળજી છતાં ઠીક ઠીક વળી જાય છે. પણ ફાટ્યું તો નથી, એટલે એ ગર્વ સાથે પેડમાંથી ફાટેલું પાનું મારા હાથમાં મૂકે છે અને હસે છે. હું પણ હસું છું અને એની પાસેથી પાનું લઉં છું અને આભાર માનું છું. બંનેના સહકારથી કામ ચાલે છે. મારે લખવાનું અને એણે પાનાં ફાડી આપવાના. મારું કામ જેટલું અગત્યનું છે તેટલું એનું પણ છે એ સંતોષનો ભાવ એના મુખ ઉપર છે. એ પાનું ફાડી ન આપે તો હું આગળ લખું શી રીતે?